ཞི་ཅིན་ཕིང་དང་ཕེང་ལི་ཡོན་གྱིས་སྐབས་གསུམ་པའི“རྒྱུད་གཅིག་ལམ་གཅིག”རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཞུགས་པར་ཕེབས་པའི་རྒྱལ་སྤྱིའི་སྐུ་མགྲོན་ལ་དགའ་བསུའི་གསོལ་སྟོན་བཤམས།
ཟླ10པའི་ཚེས17ཉིན་གྱི་དགོང་མོར། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་དང་སྐུ་ལྕམ་ཕེང་ལི་ཡོན་གྱིས་མི་དམངས་ཚོགས་ཁང་ཆེན་མོར་གསོལ་སྟོན་བཤམས་ནས་ཀྲུང་གོའི་སྐབས་གསུམ་པའི“རྒྱུད་གཅིག་ལམ་གཅིག”རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཞུགས་པར་ཕེབས་པའི་རྒྱལ་སྤྱིའི་སྐུ་མགྲོན་ལ་དགའ་བསུ་ཞུས་ཤིང་། ལི་ཆང་དང་། ཀྲའོ་ལེ་ཅི། ཝང་ཧུའུ་ཉིང་། ཚའེ་ཆི། ཏིང་ཞུའེ་ཞང་། ལི་ཞི། ཧན་ཀྲེང་བཅས་ཞུགས་པ་རེད།
             སྟོན་ཁའི་པེ་ཅིང་གི་དགོང་དྲོའི་ཡུལ་ལྗོངས་མཛེས་ཤིང་ལྟ་ན་སྡུག་པ་དང་། གནམ་བདེ་སྒོ་མོ་ཆེའི་ཐང་ཆེན་དུ་གློག་འོད་རྣམ་པར་བཀྲ་ལ། མི་དམངས་ཚོགས་ཁང་ཆེན་མོ་རྔམ་བརྗིད་དང་ཟིལ་ཉམས་ཀྱིས་ཡོངས་སུ་ཕྱུག 
             མཐོ་རིམ་གླེང་སྟེགས་ལ་ཞུགས་པའི་ཕྱི་རྒྱལ་གྱི་རྒྱལ་ཁབ་ཀྱི་གཙོ་བདག་དང་། སྲིད་གཞུང་གི་དབུ་འཛིན། རྒྱལ་སྤྱིའི་སྒྲིག་འཛུགས་ཀྱི་འགན་འཁུར་བ་སོགས་རྒྱལ་སྤྱིའི་སྐུ་མགྲོན་དང་ཁོང་རྣམ་པའི་སྐུ་ལྕམ་རྣམས་གཅིག་རྗེས་གཉིས་མཐུད་ངང་མི་དམངས་ཚོགས་ཁང་ཆེན་མོར་ཕེབས་པ་དང་། གུས་དམག་གིས་གཟབ་སྦྲེང་བསྒྲིགས་ནས་ཁོང་རྣམ་པར་དགའ་བསུ་ཞུས། “རྒྱུད་གཅིག་ལམ་གཅིག”མཉམ་སྐྲུན་རྒྱལ་ཁབ་ཀྱི་རྒྱལ་དར150ལྷག་དང་མཉམ་འབྲེལ་རྒྱལ་ཚོགས་ཀྱི་ཚོགས་དར་བཅས་གྲལ་སྟར་འགྲིག་པོས་ས་གདན་དམར་པོའི་གཞོགས་གཉིས་སུ་བཙུགས་ཡོད་པ་དེ་དག་རྔམ་བརྗིད་ཆེན་པོ་ཡོད། 
             ཞི་ཅིན་ཕིང་དང་ཕེང་ལི་ཡོན་རྣམ་གཉིས་ནས་སྤྲོ་སེམས་འཁོལ་བའི་ངང་ཕྱི་རྒྱལ་གྱི་འགོ་ཁྲིད་སྟངས་དཔྱལ་ལ་དགའ་བསུ་ཞུས་པ་དང་། ཁོང་རྣམ་པ་དང་རེ་རེ་བཞིན་ཕྱག་འཇུ་གནང་བར་མ་ཟད་མཉམ་དུ་དྲན་རྟེན་སྐུ་པར་ཡང་བསྒྲོན། 
             མགྲོན་བསུའི་རོལ་དབྱངས་ཁྲོད་དུ། ཞི་ཅིན་ཕིང་དང་ཕེང་ལི་ཡོན་རྣམ་གཉིས་སྐུ་མགྲོན་རྣམས་དང་ལྷན་དུ་གསེར་མདོག་ཚོམས་ཆེན་དུ་ཕེབས་ཡོད།
             ཞི་ཅིན་ཕིང་གིས་ཤིས་ཚིག་གསུངས་པ་དང་། ཀྲུང་གོ་སྲིད་གཞུང་དང་ཀྲུང་གོ་མི་དམངས་ཀྱི་ཚབ་ཞུས་ནས་སྐུ་མགྲོན་རྣམས་སྐབས་གསུམ་པའི“རྒྱུད་གཅིག་ལམ་གཅིག”རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཞུགས་པར་ཕེབས་པར་སྤྲོ་སེམས་འཁོལ་པོས་དགའ་བསུ་ཞུས། 
             ཞི་ཅིན་ཕིང་གིས། དཔྱིད་དུས་རེ་བའི་ས་བོན་ཞིང་ལ་བཏབ། སྟོན་དུས་ལོ་ལེགས་འབྲས་བཟང་རབ་ཏུ་སྨིན། “རྒྱུད་གཅིག་ལམ་གཅིག”མཉམ་སྐྲུན་གྱི་གྲོས་འགོ་བཏོན་ནས་ལོ་ངོ10སོང་བའི་ནང་དུ། ཀྲུང་གོས་མཉམ་ལས་རོགས་པ་ཁག་དང་མཉམ་དུ་ཞི་བདེ་མཉམ་ལས་དང་། སྒོ་འབྱེད་ཁོང་ཡངས། དཔྱད་གཞིར་འཛིན་རེས། གཉིས་ཕན་མཉམ་རྒྱལ་བཅས་ཀྱི་དར་གོས་ལམ་བུའི་སྙིང་སྟོབས་དར་སྤེལ་བཏང་སྟེ། གོ་ལ་ཧྲིལ་པོའི་མཉམ་འབྲེལ་མཉམ་མཐུད་ལ་ལེགས་སྐྱེས་ཕུལ་ཡོད་པ་དང་། རྒྱལ་སྤྱིའི་དཔལ་འབྱོར་མཉམ་ལས་ལ་སྟེགས་བུ་བསྐྲུན་ཞིང་། འཛམ་གླིང་གི་དཔལ་འབྱོར་འཕར་སྣོན་ལ་སྒུལ་ཤུགས་བསྣན་ཡོད། ང་ཚོས་དངོས་སྒྲུབ་མཉམ་ལས་རྣམ་གྲངས་སྟོང་ཕྲག་འགའ་སྤེལ་བར། ཁ་ཡོད་ལག་ཡོད་དང་ལྗིད་ཏིག་ཏིག་གི་གྲུབ་འབྲས་ཐོབ་ཡོད་ཅིང་། འཛམ་གླིང་གི་ལག་གདང་གཅིག་ཏུ་སྦྲེལ་ཞིང་ཕན་ཚུན་གཅིག་རྒྱན་གཅིག་གིས་བྱེད་པའི་མཛེས་རིས་ཤིག་འབྲི་བཞེངས་བྱས་ཡོད། གྲུབ་འབྲས་དེ་དག་ནི་རྒྱལ་ཁབ་ཁག་གི་སྲིད་གཞུང་དང་། ཁེ་ལས། མི་དམངས་བཅས་ཀྱིས་འབད་བརྩོན་དང་། བློ་གྲོས། དཔའ་ངར་བཅས་ལ་བརྟེན་ནས་གཏོད་པ་ཞིག་རེད། ང་ཚོས“རྒྱུད་གཅིག་ལམ་གཅིག”མཉམ་སྐྲུན་ནང་ཞུགས་མཁན་ཡོངས་དང་འཛུགས་སྐྲུན་པ་ཡོངས་ལ་གུས་འདུད་ཞུ་རྒྱུ་ཡིན་ཞེས་བསྟན་འདུག 
             ཞི་ཅིན་ཕིང་གིས། “རྒྱུད་གཅིག་ལམ་གཅིག”མཉམ་སྐྲུན་གྱིས་བརྩོན་ལེན་བྱེད་རྒྱུ་ནི་གོང་འཕེལ་ཡིན་ལ། གོང་བཀུར་བྱེད་རྒྱུ་ནི་མཉམ་རྒྱལ་ཡིན་ཞིང་། བརྒྱུད་སྤྲོད་བྱེད་རྒྱུ་ནི་རེ་བའོ། ། རང་སྟོབས་རང་སྤེལ་དང་འབད་འཐབ་ལྷོད་མེད་བྱས་ཚེ། གཞི་ནས་གཡུར་དུ་ཟ་བའི་གྲུབ་འབྲས་ལོན་ངེས་པ་དང་། བསྐལ་བརྒྱར་གནས་པའི་ཕན་འབྲས་འབྱུང་ཐུབ་ལ། མི་དམངས་ཁྲི་མ་འབུམ་ལ་ཕན་པའི་ཕུགས་ཕན་བྱས་རྗེས་འཇོག་ཐུབ། འདི་ནི་ང་ཚོའི་མི་རབས་འདིའི་ཆབ་སྲིད་པ་ཚོས་མི་རབས་འདི་དང་ཕྱི་རབས་པའི་ཆེད་དུ་འཁུར་བའི་འོས་འགན་རེད། “རྒྱུད་གཅིག་ལམ་གཅིག”མཉམ་སྐྲུན་གྱི་ལོ་བཅུ་དང་པོ་དེ་ཚ་ཚ་འུར་འུར་ངང་འདས་ཟིན་ལ། མིག་སྔར་རྫོགས་ལྡན་དུས་སུ་སླེབས་ཤིང་། སྙིང་སྟོབས་རབ་ཏུ་འཕེལ་ནས་གྲུབ་འབྲས་ལྡན་པའི་ལོ་བཅུ་རྗེས་མ་དེའི་འགོ་བརྩམས་ཡོད་ཅེས་ནན་སྟོན་གནང་། 
             ཞི་ཅིན་ཕིང་གིས། དེང་གི་འཛམ་གླིང་ནི་ཞི་བདེ་དང་ལྷིང་འཇགས་ཤིག་མ་རེད། འཛམ་གླིང་གི་དཔལ་འབྱོར་མར་ཆག་པའི་གནོན་ཤུགས་ཆེ་རུ་འགྲོ་བཞིན་ཡོད་པ་དང་། གོ་ལ་ཧྲིལ་པོའི་ཡར་རྒྱས་གོང་འཕེལ་ཐད་འགྲན་རྩོད་མང་པོར་འཕྲད་བཞིན་ཡོད། ཡིན་ནའང་ང་ཚོས་ཞི་བདེ་དང་། གོང་འཕེལ། མཉམ་ལས། མཉམ་རྒྱལ་བཅས་ཀྱི་ལོ་རྒྱུས་འཕེལ་རིམ་ནི་ལྡོག་ཐབས་མེད་པ་དེ་དང་། མི་དམངས་ཀྱིས་མཛེས་སྡུག་ལྡན་པའི་འཚོ་བར་རེ་བ་ནི་ལྡོག་ཐབས་མེད་ལ། རྒྱལ་ཁབ་ཁག་གིས་ཐུན་མོང་གོང་འཕེལ་དར་རྒྱས་ཡོང་རྒྱུའི་རེ་འདུན་འཆང་བའང་ལྡོག་ཐབས་མེད་པར་ཡིད་ཆེས་བརྟན་པོ་ཡོད། ང་ཚོས་མཉམ་ལས་ཀྱི་ཐོག་མའི་བསམ་འདུན་བརྟན་སྲུང་དང་། གོང་སྤེལ་གྱི་འོས་འགན་ཡིད་ལ་བརྟན་པོར་བཟུང་ཞིང་། སྤུས་ཚད་མཐོ་པོའི་ངང་ནས“རྒྱུད་གཅིག་ལམ་གཅིག”མཉམ་སྐྲུན་བྱས་ཚེ། དུས་རབས་ཀྱི་འོད་སྟོང་འཚེར་ངེས་ཡིན་ལ། ང་ཚོའི་ཐུན་མོང་འབད་བརྩོན་ཁྲོད་དུ་སྔར་ལས་ལྷག་པའི་མིའི་རིགས་ཀྱི་མཛེས་སྡུག་ལྡན་པའི་འབྱུང་འགྱུར་བསྐྲུན་ཐུབ་ངེས་རེད་ཅེས་བསྟན།
             གསོལ་སྟོན་མཇུག་སྒྲིལ་རྗེས་སུ། ཞི་ཅིན་ཕིང་དང་ཕེང་ལི་ཡོན་སྟངས་དཔྱལ་གཉིས་དང་སྐུ་མགྲོན་རྣམས་ཀྱིས《དར་ལམ་ཐོག་མཉམ་དུ་སྐྱོད་པ》ཞེས་པའི་རིག་རྩལ་འཁྲབ་སྟོན་ལ་གཟིགས་ཤིང་། “རྒྱུད་གཅིག་ལམ་གཅིག”ཐོག་གི་རྒྱལ་ཁབ་ཁག་གིས་རྣམ་པར་བཀྲ་བའི་ཤེས་དཔལ་དང་འོད་སྟོང་འཕྲོ་བའི་རིག་གནས་ཀྱི་སྤེལ་རེས་དཔྱད་འཛིན་དང་། ཕན་ཚུན་རྒྱན་རེས་བྱེད་ཚུལ་ཉམས་སུ་མྱངས། 
              ཝང་དབྱི་དང་། དབྱིན་ལི། ལི་ཧྲུའུ་ལེ། ཧོ་ལི་ཕེང་། ཝང་ཞའོ་ཧུང་སོགས་གོང་གསལ་བྱེད་སྒོར་ཞུགས། 



རྩོམ་སྒྲིག་པ། རིག་གྲོལ།